b'\n_START_ARTICLE_\nGerald Ford\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nGerald Ford syntyi 14. hein\xc3\xa4kuuta 1913 Omahassa, Nebraskassa. H\xc3\xa4n oli Dorothy ja Leslie Kingin ainoa lapsi. Vanhemmat erosivat kahden vuoden kuluttua, ja \xc3\xa4iti muutti pojan kanssa Grand Rapidsiin, Michiganiin. Poika oli saanut kasteessa nimen Leslie Lynch King Jr., ja nyt h\xc3\xa4n sai is\xc3\xa4puolensa mukaan uudeksi nimekseen Gerald Rudolph Ford Jr. (alun perin Rudolff)._NEWLINE_Ford ty\xc3\xb6skenteli nuorena is\xc3\xa4puolensa maalitehtaassa sek\xc3\xa4 ravintolassa. H\xc3\xa4n opiskeli 1931\xe2\x80\x931935 Michiganin yliopistossa taloustiedett\xc3\xa4 ja valtio-oppia. Ford menestyi amerikkalaisessa jalkapallossa high schoolissa ja yliopistossa. H\xc3\xa4nelle tarjottiin ammattilaissopimusta, mutta h\xc3\xa4n ryhtyi Yalen yliopiston nyrkkeilyvalmentajaksi ja jalkapallon apulaisvalmentajaksi._NEWLINE_Ford opiskeli 1938\xe2\x80\x931941 lakia Yalessa. Yliopiston j\xc3\xa4lkeen h\xc3\xa4n toimi asianajajana Grand Rapidsissa vuoden ajan ja liittyi laivastoon 1942. Aluksi h\xc3\xa4n oli laivaston liikuntaohjaajana ja 1943 alkaen lentotukialus USS Montereyn tykkiupseerina Tyynell\xc3\xa4merell\xc3\xa4. H\xc3\xa4n osallistui useisiin taisteluihin toisessa maailmansodassa ja yleni komentajakapteeniksi. Sodan j\xc3\xa4lkeen Ford jatkoi lakimiehen\xc3\xa4 Grand Rapidsissa._NEWLINE_Ford toimi 1940-luvulla my\xc3\xb6s miesmallina ja oli Cosmopolitan-lehden huhtikuun 1942 numeron kansikuvan mallina yhdess\xc3\xa4 silloisen naisyst\xc3\xa4v\xc3\xa4ns\xc3\xa4 Phyllis Hopen kanssa. Mallinty\xc3\xb6n kautta h\xc3\xa4n tutustui my\xc3\xb6s tulevaan vaimoonsa Elizabeth Anne Bloomer Warreniin, jonka kanssa avioitui vuonna 1948.\n_START_SECTION_\nEdustajainhuoneen j\xc3\xa4senen\xc3\xa4\n_START_PARAGRAPH_\nFord asettui ehdolle republikaanina edustajainhuoneen vaalissa 1948. Ford voitti vaalit ja toimi Michiganin edustajana 13 per\xc3\xa4kk\xc3\xa4ist\xc3\xa4 kautta ja nousi ajan my\xc3\xb6t\xc3\xa4 yh\xc3\xa4 merkitt\xc3\xa4v\xc3\xa4mpiin asemiin. H\xc3\xa4net \xc3\xa4\xc3\xa4nestettiin 1965 republikaanien ryhm\xc3\xa4njohtajaksi, miss\xc3\xa4 toimessa h\xc3\xa4n oli yhdeks\xc3\xa4n vuoden ajan. Ford oli my\xc3\xb6s j\xc3\xa4senen\xc3\xa4 Warrenin komissiossa, joka tutki presidentti Kennedyn salamurhaa.\n_START_SECTION_\nNousu varapresidentiksi ja presidentiksi\n_START_PARAGRAPH_\nPresidentti Richard Nixon nimitti Fordin varapresidentiksi 1973 Spiro Agnew\xe2\x80\x99n erottua. Ford astui virkaan 6. joulukuuta 1973. Nixon itse erosi Watergate-skandaalin vuoksi 9. elokuuta 1974. Ford nousi presidentiksi ja ilmoitti samalla, ett\xc3\xa4 \xe2\x80\x9dKansakuntamme pitk\xc3\xa4 painajainen on ohi\xe2\x80\x9d. H\xc3\xa4n nimitti varapresidentiksi Nelson A. Rockefellerin.\n_START_SECTION_\nPresidenttin\xc3\xa4\n_START_PARAGRAPH_\nAluksi Fordin suosio oli hyvin korkea, 71 prosenttia. H\xc3\xa4n kuitenkin antoi rikostutkinnan kohteena olleelle presidentti Nixonille ehdottoman armahduksen, mik\xc3\xa4 heikensi selv\xc3\xa4sti h\xc3\xa4nen suosiotaan ja vaikutti arvioiden mukaan ratkaisevasti h\xc3\xa4nen uudelleenvalintaansa._NEWLINE_Ford pyrki aluksi hillitsem\xc3\xa4\xc3\xa4n inflaatiota rajoittamalla valtion rahank\xc3\xa4ytt\xc3\xb6\xc3\xa4 ja rahan tarjontaa. Vuonna 1975 Ford joutui kuitenkin alentamaan veroja ty\xc3\xb6tt\xc3\xb6myyden v\xc3\xa4hent\xc3\xa4miseksi. Maan talous elpyikin vuoden lopussa ja seuraavana vuonna._NEWLINE_Ulkopolitiikassa Ford jatkoi Nixonin l\xc3\xa4hentymist\xc3\xa4 Neuvostoliittoa ja Kiinaa kohtaan. Vietnamin sota p\xc3\xa4\xc3\xa4ttyi Fordin aikana 1975, kun Pohjois-Vietnam valloitti Etel\xc3\xa4-Vietnamin, mit\xc3\xa4 Ford ei voinut est\xc3\xa4\xc3\xa4 kongressin asettamien rajoitusten vuoksi. H\xc3\xa4n kuitenkin m\xc3\xa4\xc3\xa4r\xc3\xa4si Kamputsean haltuunottaman kauppalaivan Mayaguezin vapauttamisoperaatiosta, jossa kuoli 41 merijalkav\xc3\xa4en sotilasta._NEWLINE_Elokuussa 1975 Ford neuvotteli Helsingiss\xc3\xa4 Neuvostoliiton johtaja Leonid Bre\xc5\xbenevin kanssa ETYK-kokouksessa._NEWLINE_Ford yritettiin surmata kahdesti syyskuussa 1975. Charles Mansonin seuraaja Lynette Fromme yritti ampua Fordia Sacramentossa 5. syyskuuta 1975, mutta ei ehtinyt laukaista asettaan. Seitsem\xc3\xa4ntoista p\xc3\xa4iv\xc3\xa4\xc3\xa4 my\xc3\xb6hemmin vasemmistoradikaali Sara Jane Moore ampui Fordia kohti San Franciscossa, mutta luoti osui taksinkuljettajaan, joka haavoittui liev\xc3\xa4sti._NEWLINE_Kautensa lopussa Fordin suosio oli laskenut 53 prosenttiin. Ford pyrki uudelle kaudelle vuoden 1976 presidentinvaaleissa. H\xc3\xa4n voitti ensin Ronald Reaganin republikaanien esivaaleissa niukasti, mutta h\xc3\xa4visi sitten Jimmy Carterille varsinaisissa vaaleissa valitsijamies\xc3\xa4\xc3\xa4nin 297\xe2\x80\x93240.\n_START_SECTION_\nPresidenttikauden j\xc3\xa4lkeen\n_START_PARAGRAPH_\nPresidenttikautensa j\xc3\xa4lkeen Ford muutti Palm Springsiin, Kaliforniaan. H\xc3\xa4n kielt\xc3\xa4ytyi Reaganin pyynn\xc3\xb6st\xc3\xa4 ryhty\xc3\xa4 t\xc3\xa4m\xc3\xa4n varapresidenttiehdokkaaksi 1980 vaaleissa. Ford j\xc3\xa4tti politiikan mutta jatkoi kuitenkin satunnaisesti joidenkin republikaaniehdokkaiden tukemista ja osallistui muiden entisten presidenttien kanssa joidenkin asioiden kuten Pohjois-Amerikan vapaakauppasopimuksen tukemiseen. Vapaa-aikanaan h\xc3\xa4n pelasi usein golfia entisen viihdealan t\xc3\xa4hden Bob Hopen kanssa._NEWLINE_Ford sai vaimonsa Elizabeth \xe2\x80\x9dBetty\xe2\x80\x9d Bloomer Warrenin kanssa nelj\xc3\xa4 lasta. Betty Ford perusti vuonna 1978 Betty Ford Center -vieroitusklinikan._NEWLINE_Gerald Ford kuoli 93-vuotiaana 26. joulukuuta 2006 Rancho Miragessa, Kaliforniassa.'